ՀԱՎԵԼՎԱԾ

ՀՀ քաղաքաշինության կոմիտեի նախագահի

 2023 թվականի հոկտեմբերի 13-ի N 10-Ն հրամանի

**ՀՀՇՆ 31-04.03-2023 <ՇԵՆՔԵՐ ԵՎ ՍԵՆՔԵՐ ԱՆԱՍՆԱԲՈՒԾԱԿԱՆ,**

 **ԹՌՉՆԱԲՈՒԾԱԿԱՆ, ԳԱԶԱՆԱԲՈՒԾԱԿԱՆ. ՆԱԽԱԳԾՄԱՆ ՆՈՐՄԵՐ>**

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՆԱՐԱՐԱԿԱՆ ՆՈՐՄԵՐ**

**1. ԿԻՐԱՌՄԱՆ ՈԼՈՐՏԸ**

1. Սույն նորմերը սահմանում են ընտանի (այդ թվում գյուղատնտեսական նշանակության)կենդանիների բուծման (պահման)՝ անասնաբուծության, թռչնաբուծության և գազանաբուծության համար նախատեսվող՝ նոր կառուցվող, վերակառուցվող (հիմնանորոգվող, արդիականացվող, վերականգնվող, ընդլայնվող, վերազինվող) շենքերի, շինությունների նախագծման պահանջներ: Գյուղատնտեսական նշանակության ընտանի կենդանիների բուծման (պահման) համար նախատեսված շենքեր և շինություններ նախագծելիս անհրաժեշտ է ղեկավարվել նաև տեխնոլոգիական գործընթացներին ներկայացվող պահանջներով:

**2. ՆՈՐՄԱՏԻՎ ՀՂՈՒՄՆԵՐ**

1. Սույն նորմերում կատարված են հղումներ հետևյալ նորմատիվ փաստաթղթերին`

|  |  |  |
| --- | --- | --- |
| 1) | ՀՀ քաղաքաշինության կոմիտեի նախագահի 2020 թվականի դեկտեմբերի 28-ի N 102-Ն հրամանով հաստատված <Երկրաշարժադիմացկուն շինարարություն. Նախագծման նորմեր> շինարարական նորմեր | ՀՀՇՆ 20.04-2020  |
| 2) | ՀՀ քաղաքաշինության նախարարի 2014 թվականի մարտի 17-ի N 78-Ն հրամանով հաստատված <Շենքերի և շինությունների հրդեհային անվտանգություն> շինարարական նորմեր | ՀՀՇՆ 21-01-2014  |
| 3) | ՀՀ քաղաքաշինության նախարարի 2016թվականի հունիսի 16-ի N120-Ն հրամանով հաստատված <Շենքերի ջերմային պաշտպանություն> շինարարական նորմեր  |  ՀՀՇՆ 24-01-2016  |
| 4) | ՀՀ քաղաքաշինության կոմիտեի նախագահի 2022թվականի հունիսի 29-ի N14-Ն հրամանով հաստատված <Վարչական և կենցաղային շենքեր> շինարարական նորմեր | ՀՀՇՆ 31-03.03-2022  |
| 5) | ՀՀ քաղաքաշինության նախարարի 2014 թվականի մարտի 17-ի N 80-Ն հրամանով հաստատված <Շենքերի ներքին ջրամատակարարում և ջրահեռացում> շինարարական նորմեր  | ՀՀՇՆ 40-01.01-2014  |
| 6) | ՀՀ քաղաքաշինության կոմիտեի նախագահի 2022 թվականի հուլիսի 8-ի N 16-Ն հրամանով հաստատված <Կոյուղի. Արտաքին ցանցեր և կառուցվածքներ> | ՀՀՇՆ 40-01.03-2022  |
| 7) | ՀՀ քաղաքաշինության նախարարի 2004թվականի մարտի 3-ի N16-Ն հրամանով հաստատված <Արտադրական շենքեր> շինարարական նորմեր | ՀՀՇՆ IV-11.03.01-2004  |
| 8) | ՀՀ քաղաքաշինության նախարարի 2006թվականի նոյեմբերի 10-ի N253-Ն հրամանով հաստատված <Շենքերի և շինությունների մատչելիությունը բնակչության սակավաշարժուն խմբերի համար> շինարարական նորմեր | ՀՀՇՆ IV-11.07.01-2006 |
| 9) |  ՀՀ քաղաքաշինության նախարարի 2004թվականի օգոստոսի 4-ի N83-Ն հրամանով հաստատված <Ջեռուցում, օդափոխում և օդի լավորակում> շինարարական նորմեր  |  ՀՀՇՆ IV-12.02.01-2004 |
| 10) | ՀՀ առողջապահության նախարարի 2002 թվականի դեկտեմբերի 25-ի N 876 հրամանով հաստատված <Խմելու ջուր: Ջրամատակարարման կենտրոնացված համակարգերի խմելու ջրի որակին ներկայացվող պահանջներ: Որակի հսկողություն> սանիտարական կանոններ և նորմեր | ՍԿՆ N 2-III-Ա 2-1  |
| 11) | ՀՀ առողջապահության նախարարի 2005 թվականի օգոստոսի 15-ի N 756-Ն հրամանով հաստատված <Աշխատանքի հիգիենիկ դասակարգումը ըստ արտադրական միջավայրի վնասակար և վտանգավոր գործոնների, աշխատանքային գործընթացի ծանրության և լարվածության ցուցանիշների> սանիտարական նորմեր և կանոններ  | N 2.2-002-05 |
| 12) | ՀՀ առողջապահության նախարարի 2010 թվականի հուլիսի 16-ի N 13-Ն հրամանով հաստատված <Ախտահանման, կրծողասպան և միջատասպան աշխատանքների կազմակերպման, իրականացման և աշխատողների առողջության պահպանման> սանիտարական կանոններ և նորմեր  |  ՍԿՆ N 2.2.5-003-05 |
| 13) | ՀՀ տարածքային կառավարման և արտակարգ իրավիճակների նախարարի 2015թվականի հունիսի 18-ի N 595-Ն հրամանով հաստատված Հրդեհային անվտանգության կանոններ | ՀՀ ՏԿԱԻՆ հրաման |
| 14) | Եվրասիական տնտեսական միության 2023 թվականի փետրվարի 13-ի թիվ 27 որոշմամբ հաստատված <Անասնաբուժական հսկողության (վերահսկողության) ենթակա օբյեկտներին ներկայացվող միասնական անասնաբուժական (անասնաբուժասանիտարական) պահանջները>  | ԵԱՏՄ որոշում |
| 15) | ՀՀ քաղաքաշինության կոմիտեի նախագահի 2022 թվականի հունիսի 14-ի N 11 հրամանով հաստատված <Բեռնվածքներ և ազդեցություններ> շինարարական նորմեր  | ՍՆԻՊ 2.01.07-85  |
| 16) | ՀՀ քաղաքաշինության կոմիտեի նախագահի 2022 թվականի հունիսի 14-ի N 11 հրամանով հաստատված<Հատակներ> շինարարական նորմեր | ՍՆԻՊ 2.03.13-88 |
| 17) | ՀՀ քաղաքաշինության կոմիտեի նախագահի 2022 թվականի հունիսի 14-ի N 11 հրամանով հաստատված<Գլխավոր հատակագծեր գյուղատնտեսական ձեռնարկությունների> շինարարական նորմեր | ՍՆԻՊ II-97-76 |
| 18) | ՀՀ քաղաքաշինության կոմիտեի նախագահի 2022 թվականի հունիսի 22-ի N13-Ն հրամանով հաստատված <Տանիքներ և տանիքածածկեր> շինարարական նորմեր  | ՀՀՇՆ 31-04-2022   |
| 19) | ՀՀ քաղաքաշինության կոմիտեի նախագահի 2020 թվականի դեկտեմբերի 28-ի N103-Ն հրամանով հաստատված **<**Ջրամատակարարում. Արտաքին ցանցեր և կառուցվածքներ> շինարարական նորմեր | ՀՀՇՆ 40-01.02- |
| 20) | ՀՀ քաղաքաշինության կոմիտեի նախագահի 2021 թվականի հունվարի 14-ի N02-Ն հրամանով հաստատված <Բետոնե և երկաթբետոնե կոնստրուկցիաներ> շինարարական նորմեր | ՀՀՇՆ 52-01-  |
| 21) | ՀՀ քաղաքաշինության կոմիտեի նախագահի 2023 թվականի մայիսի 22-ի N04-Ն հրամանով հաստատված <Քաղաքաշինություն. Քաղաքային և գյուղական բնակավայրերի հատակագծում և կառուցապատում> շինարարական նորմեր | ՀՀՇՆ 30-01-2023  |
| 22) | ՀՀ քաղաքաշինության կոմիտեի նախագահի 2022 թվականի հունիսի 21-ի N12-Ն հրամանով հաստատված <Տարածքի բարեկարգում> շինարարական նորմեր | ՀՀՇՆ 30-02-2022 |
| 23) | ՀՀ քաղաքաշինության կոմիտեի նախագահի 2022 թվականի նոյեմբերի 7-ի N27-Ն հրամանով հաստատված <Բնակելի շենքեր. Մաս II. Անհատական բնակելի տներ> | ՀՀՇՆ 31-02-2022  |
| 24) | ՀՀ կառավարության 2019 թվականի ապրիլի 4-ի N369-Լ որոշմամբ հաստատված <Փոքր և միջին <խելացի> անասնաշենքերիկառուցման կամվերակառուցման և դրանց տեխնոլոգիական ապահովման աջակցության ծրագիր> | ՀՀ կառավարության որոշում |
| 25) | ՀՀ կառավարության 2015 թվականի մարտի 19-ի N596-Ն որոշմամբ հաստատված <Հայաստանի Հանրապետությունում կառուցապատման նպատակով թույլտվությունների և այլ փաստաթղթերի տրամադրման կարգ> | ՀՀ կառավարության որոշում |
| 26) | <Չափերի մոդուլային համաձայնեցում շինարարության մեջ: Հիմնական դրույթներ> | ԳՕՍՏ 28984-2011 |
| 27) | <Շինարարական չոր խառնուրդներ։ Դասակարգում> | ԳՕՍՏ 31189 - 2015 |
| 28) | <Շենքերի էլեկտրական կայանքներ: Մաս 7: Հատուկ էլեկտրակայանքներին ներկայացվող պահանջներ: Բաժին 705: Գյուղատնտեսական և անասնապահական տարածքների էլեկտրակայանքներ> | ՀՍՏ ԳՕՍՏ Ռ 50571.7.705-2023 |
| 29) | <Շինարարական կառուցվածքների և հիմնատակերի հուսալիություն: Հիմնական դրույթներ և պահանջներ> | ԳՕՍՏ 27751-2014 |
| 30) | <Էլեկտրակայանքներ անասնաբուծական տարածքների համար: Պոտենցիալների հավասարեցման մեթոդներ> | ԳՕՍՏ Ռ 54392-2011 |
| 31) | <Աշխատանքային գոտու օդի նկատմամբ ընդհանուր սանիտարահիգիենիկ պահանջներ> | ԳՕՍՏ 12.1.005-88 |

**3. ՏԵՐՄԻՆՆԵՐ ԵՎ ՍԱՀՄԱՆՈՒՄՆԵՐ**

1. Սույն նորմերում կիրառվում են հետևյալ տերմինները՝ համապատասխան սահմանումներով`

 1) **հիմնական արտադրական շենքեր և շինություններ (այդ թվում սենքեր)՝** ընտանի (այդ թվում գյուղատնտեսական նշանակության)կենդանիների պահման շենքեր և սենքեր, որտեղ իրականացվում է կենդանիների խնամքի հիմնական տեխնոլոգիական գործընթացների ամբողջական ցիկլը,

 2) **օժանդակ արտադրական շենքեր և շինություններ՝**  հիմնական արտադրական շենքերի և սենքերի տեխնոլոգիական գործընթացների ապահովման և սպասարկման տարածքներ, ներառյալ տեխնիկական միջոցներ՝ մեխանիզմներ, սարքեր և սարքավորումներ, ինժեներական հաղորդակցուղիների (ջրամատակարարման, ջրահեռացման, էլեկտրամատակարարման, ջեռուցման, օդափոխության, գազամատակարարման, կապի) համակարգեր և այլն,

 3) **զբոսահրապարակ**՝ անասնաբուծության համար նախատեսված շենքի երկայնական կողմում տեղակայված պարսպապատված կոշտ կամ հողային ծածկույթով տարածք՝ նախատեսված տարվա տարբեր ժամանակահատվածներում ընտանի կենդանիների զբոսանքի համար: Մեկ գլուխ կենդանու համար տարածքը որոշվում է տեխնոլոգիական նախագծման նորմերով (ըստ տեխնոլոգիական լուծումների),

4) **խմբային կացարաններ և վանդակներ, բաժանմունքներ**՝ ընտանի կենդանիների (այդ թվում գյուղատնտեսական նշանակության) **խմբային պահման** համար տեխնոլոգիական սարքավորումներով սահմանափակված սենքերի մակերեսներ,

 5) **անհատական կացարաններ և վանդակներ, մսուրներ, կացոցներ, մեկուսարաններ (բոքսեր)**՝ ընտանի (այդ թվում գյուղատնտեսական նշանակության)կենդանիների **անհատական պահման** համար տեխնոլոգիական սարքավորումներով սահմանափակված սենքերի մակերեսներ,

 6) **ձիամարզարան** (**մանեժ**)՝ ձիասպորտով զբաղվելու կամ ձիաբուծության արտադրական աշխատանքների համար նախատեսված հատուկ սենք, որտեղ չկան սյուներ և միջնապատեր,

7) **փարախ**՝ ոչխարների պահվածքի շենք,

8) **ջերմանոց**՝ գյուղատնտեսական նշանակության ընտանի կենդանիներիձմեռային ծնի համար նախատեսված սենք,

 9) **շեդ**՝ ընտանի կենդանիներ պահելու համար վանդակների շարքերի վերևում տեղադրվող, իրենից երկլանջ ծածկ ներկայացնող շինություն, որի ճակտոնները հոծ են, իսկ վանդակների վերևում և վանդակների տակ կողային պատերի ցանկապատումը՝ ցանցային:

 **4. ԸՆԴՀԱՆՈՒՐ ԴՐՈՒՅԹՆԵՐ**

1. Անասնաբուծության, թռչնաբուծության և գազանաբուծության համար նախատեսված շենքերի և շինությունների նախագծման ժամանակ անհրաժեշտ է՝
	1. մշակել այնպիսի կոնստրուկտիվ սխեմաներ, որոնք բավարարում են ՀՀ քաղաքաշինության կոմիտեի նախագահի 2020 թվականի դեկտեմբերի 18-ի N 102-Ն հրամանով հաստատված ՀՀՇՆ 20.04-2020 շինարարական նորմերի պահանջները, ապահովում են շենքի՝ որպես ամբողջություն, ինչպես նաև դրա առանձին տարրերի անհրաժեշտ ամրությունը, կոշտությունը և տարածական անփոփոխելիությունը շինարարության (կառուցում, մոնտաժում) և շահագործման բոլոր փուլերում,
	2. կոնստրուկտիվ լուծումներում կիրառել շրջակա միջավայրի ժամանակակից պահանջներին համապատասխանող էներգաարդյունավետ և էներգախնայող շինանյութեր, տեխնոլոգիական լուծումներ
	3. մեկ հարթակում տեղադրվող շենքերի համար շինարարական ապրանքներ և նյութեր ընտրելիս ղեկավարվել միասնական ճարտարապետական և կոնստրուկտիվ լուծումների կիրառման սկզբունքով,
	4. գյուղատնտեսական նշանակության արտադրական շենքերի ու շինությունների կրող կոնստրուկտիվ տարրերի հուսալիության և դրանց շահագործման թույլատրելի ժամկետների ցուցանիշները համապատասխանեցնել ԳՕՍՏ 27751-2014 ստանդարտի պահանջներին,
	5. գյուղատնտեսական նշանակության (անասնաբուծության, թռչնաբուծության և գազանաբուծության՝ այդ թվում ձկնաբուծության, ոչխարաբուծության, տավարաբուծության և այլն) արտադրական շենքերի ու շինությունների ներքին և արտաքին հաղորդակցուղիները (ջրամատակարարման, ջրահեռացման, կոյուղու, էլեկտրամատակարարման, գազամատակարարման, կապի համակարգերը) նախատեսվում են ինժեներական ենթակառուցվածքների մատակարար կազմակերպությունների տեխնիկական պայմանների առկայությամբ:
2. Անասնապահության, թռչնաբուծության և գազանաբուծության համար նախատեսվող շենքերի և սենքերի պայթունահրդեհային և հրդեհային վտանգի կանխարգելման միջոցառումները պետք է նախատեսվեն ՀՀ քաղաքաշինության նախարարի 2014 թվականի մարտի 17-ի N 78-Ն հրամանով hաստատված ՀՀՇՆ 21-01-2014 շինարարական նորմերի համաձայն:
3. Ընտանի կենդանիների բուծման և պահման համար նախատեսվող շենքերի ու մասնաշենքերի ընդհանուր մակերեսները պետք է սահմանվեն ՀՀ քաղաքաշինության նախարարի 2004 թվականի մարտի 3-ի N16-Ն հրամանով hաստատված ՀՀՇՆ IV-11.03.01-2004 (ՄՍՆ 3.02.01-2002) **շ**ինարարական նորմերի պահանջներին համապատասխան:
4. Ընտանի կենդանիների բուծման և պահման համար նախատեսվող շենքերի ու շինությունների, ինչպես նաև դրանց կազմում ներառվող վարչական և կենցաղային սենքերի նախագծման նորմերը սահմանված են 2004 թվականի մարտի 3-ի N16-Ն հրամանով hաստատված ՀՀՇՆ IV-11.03.01-2004 (ՄՍՆ 3.02.01-2002) **շ**ինարարական նորմերով:
5. Անասնաբուծության, թռչնաբուծության և գազանաբուծության համար նախատեսվող գյուղատնտեսական նշանակության արտադրական շենքերի ու շինությունների տեղաբաշխման, գյուղատնտեսական կազմակերպությունների շենքերի և շինությունների միջև հեռավորությունների, առանձին սենքերի հարաչափերի սահմանման, տարածքների բարեկարգման, փոքր և միջին <խելացի> անասնաշենքերիկառուցման կամվերակառուցման և դրանց տեխնոլոգիական ապահովման պայմանները ամրագրված են համապատասխանաբար՝ ՀՀ քաղաքաշինության կոմիտեի նախագահի 2023 թվականի մայիսի 22-ի N04-Ն հրամանով հաստատված ՀՀՇՆ 30-01-2023, ՀՀ քաղաքաշինության կոմիտեի նախագահի 2022 թվականի հունիսի 21-ի N12-Ն հրամանով հաստատված ՀՀՇՆ 30-02-2022, ՀՀ քաղաքաշինության կոմիտեի նախագահի 2022 թվականի նոյեմբերի 7-ի N27-Ն հրամանով հաստատված ՀՀՇՆ 31-02-2022 շինարարական նորմերով և ՀՀ կառավարության 2019 թվականի ապրիլի 4-ի N369-Լ որոշմամբ հաստատված փոքր և միջին <խելացի> անասնաշենքերիկառուցման կամվերակառուցման և դրանց տեխնոլոգիական ապահովման աջակցության ծրագրով:
6. Անասնաբուծության, թռչնաբուծության և գազանաբուծության համար նախատեսվող գյուղատնտեսական նշանակության արտադրական շենքերն ու շինությունները հանդիսանում են կարևորագույն նշանակության օբյեկտներ և դասվում են ռիսկայնության IV աստիճանով՝ համաձայն ՀՀ կառավարության 2015 թվականի մարտի 19-ի N596-Ն որոշմամբ հաստատված կարգի:
7. Անասնաբուծության, թռչնաբուծության և գազանաբուծության համար նախատեսվող գյուղատնտեսական նշանակության արտադրական շենքերն ու շինությունները պետք է հարմարեցված լինեն հաշմանդամություն ունեցող անձանց համար և համապատասխանեն ՀՀ քաղաքաշինության նախարարի 2006թվականի նոյեմբերի 10-ի N 253-Ն հրամանով հաստատված ՀՀՇՆ IV-11.07.01-2006 շինարարական նորմերի պահանջներին:
8. Անասնաբուծության, թռչնաբուծության և գազանաբուծության համար նախատեսվող գյուղատնտեսական նշանակության արտադրական շենքերն ու շինությունները պետք է ապահովեն Եվրասիական տնտեսական միության Կոլեգիայի 2023 թվականի փետրվարի 13-ի թիվ 27 որոշմամբ սահմանված «Անասնաբուժական հսկողության (վերահսկողության) ենթակա օբյեկտներին ներկայացվող միասնական անասնաբուժական (անասնաբուժասանիտարական) պահանջներ»-ը:

**5. ԾԱՎԱԼԱՀԱՏԱԿԱԳԾԱՅԻՆ ԵՎ ԿՈՆՍՏՐՈՒԿՏԻՎ ԼՈՒԾՈՒՄՆԵՐ**

1. Անասնաբուծության, թռչնաբուծության և գազանաբուծության համար նախատեսվող գյուղատնտեսական նշանակության արտադրական շենքերն ու շինությունները իրենց հարաչափերով պետք է համապատասխանեն տեխնոլոգիական գործընթացների պահանջներին: Նշված շենքերն ու շինությունները պետք է նախատեսվեն միահարկ, հատակագծում՝ ուղղանկյունաձև՝ ըստ հաստատված և շահագրգիռ մարմինների հետ համաձայնեցված նախագծային լուծումների։
2. Բազմաթռիչք շենքերի զուգահեռ թռիչքների միջև բարձրությունների տարբերություններ չեն թույլատրվում:
3. Համապատասխան հիմնավորման (հաստատված նախագծային ու տեխնոլոգիական հատուկ, արդի լուծումների և տեխնիկական պայմանների ու առաջադրանքի) դեպքում՝ խոզերի, ճագարների և թռչունների պահման համար կարող են նախատեսվել բազմահարկ շենքեր՝ ստորգետնյա և վերգետնյա հատվածներով:
4. Խոզաբուծության, ճագարաբուծության և թռչնաբուծության և/կամ պահման համար նախատեսվող շենքերի հարկայնությունը պետք է հիմնավորվի կանխատեսվող արտադրական ցուցանիշների մոտավոր հաշվարկով, արտադրության տեխնիկատնտեսական արդյունավետության պայմաններով:
5. Անասնաբուծության, թռչնաբուծության և գազանաբուծության և/կամ պահման համար նախատեսվող շենքերն ու շինությունները պետք է ապահովեն շրջակա միջավայրի անվտանգությունը՝ բացառելով օդի և հողի (գրունտի), ստորերկրյա աղտոտվածության, աղմուկի, գարշահոտության անթույլատրելի սահմանաչափերը՝ կիրառելով բարձր տեխնոլոգիական լուծումներով համալրված սարքեր և սարքավորումներ, պահպանելով սանիտարապաշտպան գոտու համար սահմանված հեռավորությունները՝ դրանք համապատասխանեցնելով ՀՀ քաղաքաշինության կոմիտեի նախագահի 2022 թվականի հունիսի 14-ի N11-Ն հրամանով հաստատված և տեղայնացման ենթակա ՍՆ 245-71 սանիտարական նորմերին, ԳՕՍՏ 12.1.005-88 ստանդարտի պահանջներին:
6. Անասնաբուծության, թռչնաբուծության և գազանաբուծության և/կամ պահման համար նախատեսվող շենքերն ու շինությունները պետք է տեղակայվեն գյուղական բնակավայրերում (համայնքներում)՝ համայնքի տարածական զարգացման հիմնական հեռանկարային ուղղություններին համապատասխան:
7. Պատերի և ծածկույթների վրա խտուցքի (конденсат) առաջացում չի թույլատրվում, բացառությամբ այն սենքերի, որոնց ջերմաստիճանի և խոնավության ռեժիմը չի նորմավորվում:
8. Շենքերի և շինությունների շինարարական կոնստրուկցիաները պետք է լինեն ամուր, երկարակյաց, հրակայուն, էներգախնայող, էներգաարդյունավետ և բավարարեն զոոհիգիենիկ պահանջները՝ հիմքում դիտարկելով կլիմայի փոփոխության հետ հարմարվողականության միջոցառումների ապահովման պահանջները:
9. Հիմնական (արտադրական), օժանդակ և պահեստային նշանակության սենքերը, կարող են համատեղվել մեկ շենքում՝ համաձայն նախագծային լուծումների։
10. Անասնաբուծության, թռչնաբուծության և գազանաբուծության և/կամ պահման համար նախատեսվող շենքերի ու շինությունների հարաչափերը, քանակը պետք է սահմանվեն բուծվող և պահվող ընտանի կենդանիների քանակի հաշվառմամբ՝ արտադրության կարիքները նախօրոք գնահատելու պայմանով: Շենքերի ու շինությունների բարձրությունները պետք է սահմանվեն առնվազն 2.1մ:
11. Սենքերի բարձրությունը հատակի մակարդակից մինչև ծածկի ցցուն կոնստրուկցիաների ներքևի մասը պետք է լինի առնվազն.

 1) խոշոր եղջերավոր կենդանիներ՝ 2.4 մ,

 2) խոր ցամքարի վրա պահվածքի կենդանիներ՝ 3.3 մ,

 3) խոզերի, ոչխարների, այծերի՝ 2.4 մ,

 4) շեդերում պահվող աղվեսների, բևեռաղվեսների, ջրաքիսների, ժանտաքիսների, սամույրների, մշկամկների՝ 2.1 մ,

 5) ճագարների և ճահճակուղբերի՝ միկրոկլիմայի կարգավորվող հարաչափերով շենքերում՝ 2.4 մ,

 6) հեծկան ձիերի ախոռներում՝ 3.5-4.5 մ,

 7) աշխատանքային և ապրանքային ձիերի՝ 3.5 մ,

 8) ձիերը թամբելու, ձիերի լծման, մատղաշ կենդանիների ուղեկցման, զամբիկների ստուգման և զուգավորման, մարզման և փորձարկման համար ձիամարզարանների՝ 4.5 մ,

 9) ուղտերի՝ 4,0 մ,

 10) ապրանքային ուղտերի՝ 3.5 մ,

 11) թռչունների հատակային պահման համար նախատեսված սենքերում, թռչունների վանդակային պահման համար նախատեսված սրահներում, ինկուբատորային և արտածումային սրահներում՝ 3,5 մ:

1. Ոչխարների պահման սենքերում թույլատրվում է բարձրությունը նվազեցնել հատակի մակարդակից մինչև թեք տանիքով շինության երկայնական պատերով ձգվող կոնստրուկցիաների ստորին մասը՝ մինչև 1,8 մ:
2. Հատակի մակարդակից մինչև պատուհանի բացվածքների ստորին հատվածը պետք է սահմանվի առնվազն.

 1) խոշոր եղջերավոր կենդանիների պահման սենքում՝ 1.2 մ,

 2) խոր ցամքարի վրա կենդանիների պահման սենքում՝ 2.4 մ,

 3) ձիերի ախոռներում՝ 2.2 մ,

 4) ձիերի այն ախոռներում, որոնց կացոցները տեղակայված են շենքի մեջտեղում, երկայնական պատերի երկայնքով անցումներով՝ 1.5 մ,

 5) ձիերի արհեստական սերմնավորման կետի մարզահրապարակում՝ 1.5 մ,

 6) ոչխարների պահման սենքում՝ 1.0 մ, ցամքար օգտագործելու դեպքում՝ 1.2 մ, խոր ցամքար օգտագործելու դեպքում՝ 1.8 մ,

 7) խոզերի պահման սենքում՝ 1.2 մ,

 8) այծերի պահման սենքում՝ 1.6 մ, ցամքար օգտագործելու դեպքում՝ 1.8 մ, խոր ցամքար օգտագործելու դեպքում՝ 2.4 մ,

 9) ուղտերի պահման սենքում՝ 1.8 մ,

 10) ճագարների և ճահճակուղբերի, միկրոկլիմայի կարգավորվող հարաչափերով շենքերում՝ 1.2 մ,

 11) թռչունների հատակային և վանդակներում պահման շենքերում՝ 1.5 մ:

1. Հատակից մինչև ընդկախ սարքավորումների և հաղորդակցուղիների ներքևի մասը եղած հեռավորությունը (բարձրությունը) բոլոր անասնաբուծության և գազանաբուծության համար նախատեսված շենքերում և շինություններում պետք է սահմանել առնվազն 2,0 մ, իսկ թռչնաբուծական շենքերում՝ առնվազն 2,5 մ մարդկանց կանոնավոր անցուդարձի վայրերում և 1,8 մ անկանոն անցուդարձի հատվածներում:
2. Կոպիտ կերեր և ցամքարի պարագաներ պահելու համար նախատեսված սենքերի բարձրությունը (մաքուր), ձեղնահարկի միջին մասում և ծածկի մեջ մտոցների տեղադրման վայրերում, պետք է սահմանվի առնվազն 1,9 մ: Կերերի պահման համար կարող են նախատեսվել նաև հատուկ գյուղատնտեսական նշանակության սառնարանային շենքեր և շինություններ:
3. Անասնաբուծության, թռչնաբուծության և գազանաբուծության և/կամ պահման համար նախատեսվող շենքերի ու շինությունների կոնստրուկտիվ լուծումները պետք է համապատասխանեն ճարտարապետական և ծավալահատակագծային լուծումների արդի պահանջներին (մետաղական թեթև կոնստրուկցիաների, թեթև բետոնե կամ բջջային բլոկների, ջերմամեկուսիչ նյութերի կիրառում և այլն), որոնք նախատեսում են էներգաարդյունավետ և էներգախնայող, երկրաշարժադիմացկուն համակարգերի կիրառում, հաշմանդամություն ունեցող անձանց համար մատչելիություն և շահագործման հարմարավետություն, վերականգնվող էներգիայի օգտագործման այլընտրանքային աղբյուրներ և այլն։
4. Շինարարական կոնստրուկցիաների և դրանց հարդարման, երեսպատման և պաշտպանիչ ծածկույթների նյութերը բուծվող և պահվող կենդանիների համար հասանելի վայրերում պետք է լինեն էկոլոգիապես անվտանգ:
5. Ճահճակուղբերի համար նախատեսվող ջրանցքները և լողավազանները պետք է լինեն բետոնե, որոնք կարող են նաև երեսապատվել քարով:
6. Անասնաբուծության, թռչնաբուծության և գազանաբուծության և/կամ ընտանի կենդանիների պահման համար նախատեսվող շենքերի ու շինությունների տանիքներն ու տանիքածածկերը պետք է համապատասխանեն ՀՀ քաղաքաշինության կոմիտեի նախագահի 2022 թվականի հունիսի 22-ի N13-Ն հրամանով հաստատված ՀՀՇՆ 31-04-2022  շինարարական նորմերի պահանջներին:
7. Անասնաբուծության, թռչնաբուծության, գազանաբուծության և/կամ ընտանի կենդանիների պահման համար նախատեսվող շենքերի ու շինությունների արտաքին և ներքին ջրամատակարարման, կոյուղու համակարգերը պետք է նախատեսվեն ՀՀ քաղաքաշինության կոմիտեի նախագահի 2022 թվականի հուլիսի 8-ի N16-Ն հրամանով հաստատված ՀՀՇՆ 40-01.03-2022, ՀՀ քաղաքաշինության կոմիտեի նախագահի 2020 թվականի դեկտեմբերի 28-ի N103-Ն հրամանով հաստատված ՀՀՇՆ 40-01.02-շինարարական նորմերի պահանջներին համապատասխան:
8. Անասնաբուծության, թռչնաբուծության և գազանաբուծության և/կամ ընտանի կենդանիների պահման համար նախատեսվող շենքերի ու շինությունների հատակները և կենդանիների զբոսահրապարակների կոշտ ծածկույթները պետք է նախատեսվեն ՀՀ քաղաքաշինության կոմիտեի նախագահի 2022 թվականի հունիսի 14-ի N 11 հրամանով հաստատված և տեղայնացման ենթակա ՍՆԻՊ 2.03.13-88 շինարարական նորմերիպահանջներին համապատասխան: Հատակները պետք է լինեն կայուն, չսայթակող, ոչ հղկամաշիչ, ոչ թունավոր, ցածր ջերմահաղորդունակությամբ, անջրանցիկ և դիմացկուն՝ կեղտաջրերի և ախտահանիչների ազդեցության նկատմամբ:
9. Կոնստրուկցիաների անջրանցիկությունը (բետոնի անջրանցիկության W12 ապրանքանիշով) ապահովվում է բետոնե խառնուրդի օգտագործմամբ, իսկ բետոնապատման կցվանքների և ճաքերի հերմետիկացումը՝ ջրամեկուսիչ խառնուրդներով՝ համաձայն ՀՀ քաղաքաշինության կոմիտեի նախագահի 2021 թվականի հունվարի 14-ի N02-Ն հրամանով հաստատված ՀՀՇՆ 52-01- շինարարական նորմերի պահանջների:
10. Կենդանիների տարբեր տեսակների համար հատակի մակերեսի ջերմայուրացման ցուցանիշը հետևյալն է՝

 1) երինջների և 7-9 ամսական հղի կովերի, արտադրող ցուլերի, մինչև 6 ամսական հորթերի, խոշոր եղջերավոր կենդանիների վերանորոգվող մատղաշի, խոզամայրերի, արու խոզերի, մորից անջատված խոճկորների՝ 11 Վտ/(մ2 ∙°С),

 2) հղի և առաջնածին կովերի, մատղաշ խոզերի, բտվող խոզերի և խոշոր եղջերավոր կենդանիների՝ 13 Վտ/(մ2 ∙°С),

 3) այլ կենդանիների, բացի ոչխարներից՝ 16 Վտ/(մ2 ∙°С):

1. Անասնաբուծության համար նախատեսվող շենքերի և շինությունների հատակի ջերմատեխնիկական բնութագրերը պետք է ապահովեն հատակի հետ շփման տարածքում կենդանու մարմնի ջերմության նվազագույն կորուստ՝ որը չի գերազանցի զոոհիգիենայի թույլատրելի մակարդակը:
2. Կենդանիների և թռչունների պահման սենքերի հատակները չպետք է լինեն սնամեջ: Խոճկորների պահման հատվածներում կարող են կիրառվել սնամեջ (դատարկ) չհրկիզվող հատակներ, եթե դրանց ազատ տարածությունը օգտագործվում է հատակի օդային ջեռուցման համար:
3. Թռչնաբուծության, ոչխարաբուծության և ցամքարի վրա պահվող կենդանիների համար նախատեսվող սենքերի հատակների ջերմայուրացման ցուցանիշը չի նորմավորվում:
4. Հեղուկներով պարբերաբար խոնավեցվող (թրջվող, ցայվող, լվացվող) հատակները պետք է նախագծվեն թեքություններով: Հատակների, վաքերի և առուների լանջերի թեքությունները (i = h/l) պետք է սահմանվեն՝

 1) վանդակներում թռչունների պահման սենքերում և միջանցքների երկայնքով տեղակայված վաքերում՝ առնվազն 0,005,

 2) անասնաբուծության համար նախատեսվող սենքերի տեխնոլոգիական տարրերում (ախոռներում, մսուրներում, կացոցներում, մեկուսարաններում և այլն) և միջանցքներում լայնակի՝ առնվազն 0,015:

1. Տեխնիկական միջոցներով գոմաղբը հեռացնելու համար վանդակավոր (ճեղքավոր) հատակները և առուները (վաքերը) պետք է նախագծվեն առանց թեքության:
2. Գյուղական տնտեսություններում ընտանի կենդանիների բուծման և պահման շենքերից ու շինություններից գոմաղբի դուրս բերման համար օգտագործվում են հիդրավլիկ (խողովակներով սարքավորված տարաների, արկղերի), մեխանիկական (հոսքային գծով սարքավորված) և անցքավոր հատակների տեխնոլոգիական լուծումներ:
3. Կենդանիների և թռչունների զբոսահրապարակի ծածկույթների թեքությունը և շենքերի միջև անցումային սրահներում (կենդանիների տեղափոխման համար) հատակների թեքությունը (i = h/l) պետք է լինեն ոչ ավելի 0,06, թեքահարթակներինը և բեռնման թեքանցներինը՝ 0,15:
4. Համակցված հատակներով խմբային վանդակներում հոծ հատակի թեքությունը (i = h/l), դեպի գոմաղբի վանդակածածկ առուն, պետք է լինի՝

 1) կերագոմաղբային հարթակում՝ 0,08 - 0,09,

 2) բայոցում (որջում)՝ 0,06։

1. Մսուրի հատակին կենդանու ջերմատվությունը նվազեցնելու, մսուրի ծածկույթի հիգիենիկ հատկությունները բարձրացնելու համար, ըստ նախագծման առաջադրանքի, օգտագործվում են ռետինե գորգեր կամ ջերմամեկուսիչ այլ ծածկույթներ՝ ներառյալ միջանցքներում:
2. Վանդակավոր հատակի ճաղերի վրա ուղղահայաց բեռնվածությունը սահմանվում է նախագծով (նախագծային առաջադրանքով)՝ տեխնոլոգիական լուծումների հիման վրա:
3. Կոնստրուկցիաների բեռնվածքը, որոնց վրա հենվում է վանդակավոր հատակը, պետք է հաշվարկվի ՀՀ քաղաքաշինության կոմիտեի նախագահի 2022 թվականի հունիսի 14-ի N 11 հրամանով հաստատված և տեղայնացման ենթակա ՍՆԻՊ 2.01.07-85 շինարարական նորմերի պահանջներին համապատասխան:
4. Վանդակավոր հատակի կոնստրուկցիաները հաշվարկելիս դինամիկության գործակիցը պետք է ընդունվի 1.2:
5. Հատակի վանդակաճաղերի տարրերի չափերը, կախված կենդանիների տեսակից և տարիքային կազմից, սահմանվում են տեխնոլոգիական լուծումներով (մեթոդական ցուցումներով)։
6. Սենքերի տեխնոլոգիական տարրերի (խմբային և անհատական պահման սենքերի) և զբոսահրապարակների ցանկապատերը կարող են իրականացվել քարից կամ փայտից՝ մինչև 2մ բարձրությամբ՝ ընդ որում քարի ցանկապատի խուլ մասը չպետք է գերազանցի 1.5 մ-ը, առանձին դեպքերում՝ 1.8մ-ը՝ ըստ հաստատված նախագծային լուծումների:
7. Պատերի, միջնապատերի, հատակների, ծածկույթների, պատուհանների, դռների, դարպասների կոնստրուկցիաները պետք է դիմակայուն լինեն բարձր խոնավության և ախտահանող միջոցների ազդեցության նկատմամբ, չպետք է արտանետեն վնասակար նյութեր, իսկ հակակոռոզիոն և հարդարման ծածկույթները պետք է անվնաս լինեն շրջակա միջավայրի՝ մարդկանց և կենդանիների համար:
8. Անասնաբուծության համար նախատեսվող շենքերի և շինությունների կառուցման, վերակառուցման, արդիականացման, վերազինման, ու վերականգնման, հիմնանորոգման ընթացքում օգտագործվող պոլիմերային նյութերի և կոնստրուկցիաների ցանկը պետք է համապատասխանի Եվրասիական տնտեսական հանձնաժողովի կոլեգիայի 2015 թվականի դեկտեմբերի 29-ի թիվ 191 կարգադրությամբ նշված «Շենքերի և կառույցների, շինարարական նյութերի ու արտադրատեսակների անվտանգության մասին» եվրասիական տնտեսական միության տեխնիկական կանոնակարգի պահանջներին:
9. Կենդանիների, ճագարների, ճահճակուղբերի և թռչունների պահվածքի սենքերի ներսում շինարարական կոնստրուկցիաների մակերևույթները պետք է ներկված լինեն բաց գույներով, ենթակա լինեն խոնավ մաքրման և ախտահանման:
10. Կթման համար նախատեսված սրահների, կաթի վերամշակման և պահպանման տարածքների, ինկուբացիոն և ծնի տարածքների, լվացման տարածքների, լաբորատորիաների, կենդանիների արհեստական սերմնավորման, դաշտում կամ ամբարներում կամ արտադրամասերում նախօրոք պատրաստվող կերերի նախապատրաստման-կազմակերպման ներքին մակերեսները պետք է հարդարվեն երեսպատման արդի նյութերով՝ առնվազն 1,8 մ պարփակող պատերի բարձրությամբ՝ ջրակայուն նյութերով կամ երեսպատման սալերով, որոնք ենթակա կլինեն պարբերական ախտահանման և լվացման: Նշված տարածքների պատերի մնացած մասը և առաստաղները պետք է ներկվեն բաց գույներով:
11. Անասնաբուծության, թռչնաբուծության, գազանաբուծության և/կամ ընտանի կենդանիների պահման համար նախատեսվող շենքերն ու շինությունները պետք է նախագծվեն դերատիզացիայի միջոցառումների կազմակերպման կանոնների հաշվառմամբ՝ համաձայն ՀՀ առողջապահության նախարարի 2010թվականի հուլիսի 16-ի N 13-Ն հրամանով հաստատված ՍՆ N 2.2.5-003-05սանիտարական նորմերի:
12. Շենքերի պատող կոնստրուկցիաների ջերմատեխնիկական հաշվարկները պետք է իրականացվեն ՀՀ քաղաքաշինության նախարարի 2016թվականի հունիսի 16-ի N 120-Ն հրամանով հաստատված ՀՀՇՆ 24-01-2016 շինարարական նորմերի համաձայն, ընդ որում՝ ներքին մակերևույթի ջերմատվության գործակիցը պետք է ընդունվի՝

 1) այն տարածքների պատերի համար, որտեղ կենդանիների խտությունը գերազանցում է 80կգ կենդանի քաշը՝ 1 քմ հատակի մակերեսի համար՝ 12 Վտ/(քմ∙°C) [10 կկալ/(քմ∙ժ∙°C)],

 2) այն սենքերի պատերի համար, որտեղ կենդանիների խտությունը 1 քմ հատակի մակերեսի համար մինչև 80 կգ ներառյալ և բոլոր անասնաբուծական և թռչնաբուծական շենքերի հատակների և առաստաղների (ձեղնահարկերի ծածկույթների և ծածկերի) համար՝ 8,7 Վտ/(քմ∙°C) [7,5 կկալ/(քմ∙ժ∙°C)]:

1. Անասնաբուծության և թռչնաբուծության համար նախատեսված շենքերի ու շինությունների արտաքին պատող կոնստրուկցիաների, դռների, դարպասների ջերմատեխնիկական հաշվարկով որոշված ջերմափոխանակման ցուցանիշները պետք է ճշգրտվեն ըստ կլիմայական գոտիների՝ ելնելով կառուցապատման առանձնահատկություններից:

**6. ՋՐԱՄԱՏԱԿԱՐԱՐՄԱՆ ԵՎ ԿՈՅՈՒՂՈՒ ՀԱՄԱԿԱՐԳԵՐ**

1. Անասնաբուծության, թռչնաբուծության և գազանաբուծության համար նախատեսված շենքերի ու շինությունների ջրամատակարարման, ջրահեռացման և կոյուղու ներքին համակարգերը պետք է նախագծվեն ՀՀ քաղաքաշինության նախարարի 2014 թվականի մարտի 17-ի N 80-Ն հրամանով հաստատված ՀՀՇՆ 40-01.01-2014 շինարարական նորմերի պահանջներին համապատասխան:
2. Անասնաբուծության, թռչնաբուծության և գազանաբուծության համար նախատեսված շենքերում ու շինություններում խմելու ջրի (որը պետք է բավարարի ՀՀ առողջապահության նախարարի 2002թվականի նոյեմբերի 29-ի N 803 հրամանով հաստատվածՍԿՆ N 2-III-Ա 2-1 սանիտարական կանոնների և նորմերի պահանջները) մատակարարման համար պետք է նախագծվի ներքին ջրամատակարարման համակարգ՝ ընտանի կենդանիների բուծման և պահման համար նախատեսվող շենքերում այդ կենդանիների խմելու ջրի ապահովման, կերերի նախապատրաստման և պատրաստման, կթի և կաթի առաջնային մշակման, կուրծի (կաթնագեղձի) լվացման, կթի սարքավորումների, կաթնամթերքի և սպասքի սանիտարական մշակման, կաթի հովացման համար և այլն։ Կենդանիների և հատակների լվացումը, տարածքների մաքրումը, սարքավորումների լվացումն ու հովացումը՝ խմելու ջրի անբավարար որակի պարագայում պետք է իրականացվի արտադրական նշանակության ջրամատակարարման միջոցով: Այն տարածքներում, որտեղ հնարավոր չէ ձեռք բերել խմելու համար պիտանի ջուր, ջրի որակը (բացառությամբ կաթնամթերքի սարքավորումների լվացման և հովացման ջրի) և սպառման քանակն ընդունվում է ըստ տեխնոլոգիական նախագծման:
3. Տարվա ցուրտ ժամանակահատվածում կենդանիների խմելու ջրի տաքացման անհրաժեշտությունը և այդ ջրի ջերմաստիճանն ընդունվում են տեխնոլոգիական նախագծմամբ:
4. Անասնաբուծության, թռչնաբուծության և գազանաբուծության համար նախատեսված շենքերն ու շինությունները պետք է համալրված լինեն խմոցներով, հատակները մաքրելու համար ծորակներով և հատուկ տեխնիկական միջոցներով ու սարքերով՝ հիմնավորված ջրամատակարարման և կոյուղու ցանցերին միացման նախագծային լուծումներով:
5. Ջրամատակարարման մուտքը ախոռներ պետք է նախատեսվի ջեռուցվող սենքի համար, որտեղ ջրամատակարարման ցանցի, չջեռուցվող սենքեր մտնող ճյուղավորման վրա, անհրաժեշտ է տեղադրել փականներ, իսկ ջեռուցվող սենքից դուրս, այդ ճյուղերի չոր հատվածներում՝ ծորակներ: Ախոռներում տաքացվող սենքերի բացակայության դեպքում պետք է տեղադրվեն չսառչող տիպի ջրառման սյունակներ։
6. Այն ախոռներում, որտեղ ցուրտ եղանակին օդի ջերմաստիճանը անընդհատ պահպանվում է 2°C-ից բարձր, թույլատրվում է ներքին ջրամատակարարում՝ ջուրն անմիջապես խմոցներին մատակարարելով:
7. Ձիերի ջրման ախոռներում անհրաժեշտ է տեղադրել անհատական փականներով ավտոմատացված խմոցներ ջուրը փակելու՝ կենդանիների չափից ավելի ջրահագեցումից խուսափելու համար:
8. Ուղտերի պահման շենքերում թույլատրվում է ապահովել ներքին ջրամատակարարում.

 1) մինչև մեկ ամսական տարիքի ձագերով ուղտամայրերի պահման սենքերում,

 2) կթի բաժնում,

 3) կաթնաթթվային մթերքների պատրաստման արտադրամասում:

1. Ավտոմատացված խմոցներից կենդանիների խմելու ջրի սպառումը գնահատվում է ըստ հաշվարկային ծախսերի:
2. Փարախներում պահվող ոչխարների համար խմբային խմոցներն իրենց ջրակուտակիչ բաքերով պետք է տեղադրվեն փարախներում և սարքավորվեն ներքին ջրամատակարարման համակարգով։
3. Ջրամատակարարման համակարգի մուտքն անհրաժեշտ է նախատեսել գյուղատնտեսական կենդանիների ծնի կազմակերպման սրահի և կթի համար նախատեսված սենքերում:
4. Այծերի պահման շենքերում ներքին ջրամատակարարման համակարգը իրականացվում է համաձայն այծաբուծական ֆերմաների տեխնոլոգիական նախագծային լուծումների՝ պահպանելով օդի ներքին ջերմաստիճանի դրական արժեքը։
5. Անասնաբուծության, թռչնաբուծության և գազանաբուծության համար նախատեսվող միահարկ շենքերում՝ ներքին հակահրդեհային ջրամատակարարում կարող է չնախատեսվել՝ ըստ հաստատված նախագծային լուծումների, բացառությամբ այրվող նյութերից պատրաստված վանդակների, ձեղնահարկերի, որոնք նախատեսված են կոպիտ կերեր և դյուրավառ ցամքարի պարագաներ պահելու համար, խոզեր, թռչուններ և ճագարներ պահելու համար նախատեսված երկու կամ ավելի հարկի բարձրությամբ շենքերում և այլն:
6. Ներքին հակահրդեհային ջրամատակարարման, ջրի հոսքի 2,5 լ/վրկ (մեկ շիթ) հաշվարկային արագությամբ, պետք է նախատեսվի՝

 1) այրվող նյութերից պատրաստված վանդակներով թռչնի պահվածքի շենքերում, հակահրդեհայինի պատերի միջև (շենքի կամ դրա մի մասի) 25 հազ. թռչնի տարողության դեպքում,

 2) անասնաբուծական և թռչնաբուծական այն շենքերում, որոնց ձեղնահարկերը նախատեսված են կոպիտ կերեր և դյուրավառ ցամքարի պարագաներ պահելու համար, և որոնց մակերեսը ձեղնահարկի հակահրդեհային պատերի միջև 2000 քմ կամ ավելի է,

 3) խոզեր, թռչուններ և ճագարներ պահելու համար նախատեսված երկու կամ ավելի հարկի բարձրությամբ շենքերում և մեկ հարկանի բազմաթռիչք և ավելի քան 10,000 քմ մակերեսով շենքերում:

1. Կենդանիների՝ այդ թվում ճագարների և ճահճակուղբերի պահվածքի շեդերի արտաքին հրդեհաշիջման համար ջրի հաշվարկային սպառումը որոշելիս պետք է կիրառվի 0,5 գործակից: Շեդերի ծավալը որոշվում է ուղղահայաց լայնական կտրվածքի (արտաքին հենակների առանցքների, տանիքի վերին ուրվագծի և հատակի մակարդակի սահմաններում) մակերեսը բազմապատկելով շեդի երկարությամբ:
2. Հոսքային և խմբային խմոցների խողովակաշարերում ջրի ազատ ճնշումը պետք է ընդունվի առնվազն 2 մ, ավտոմատ խմոցներում՝ ըստ խմոցն արտադրող գործարանի տվյալների:
3. Շենքերում ջրի խողովակների տեղադրումը պետք է կատարվի բաց եղանակով՝ պատերի և սյուների, ինչպես նաև անշարժ կերատաշտերի, վանդակների, հաստոցների երկայնքով, ինչպես նաև անշարժ մսուրների, վանդակների և այլնի մշտական ցանկապատերի երկայնքով:
4. Կենդանիների և թռչունների զբոսահրապարակներում տեղադրված խմոցներին ջրի մատակարարումն ապահովելու համար, անհրաժեշտ է իրականացնել արտաքին ջրամատակարարման համակարգ: Չի թույլատրվում խողովակները տեղադրել այն վայրերում, որտեղ դրանք կարող են շփվել գոմաղբի և թռչնաղբի հետ, ենթարկվել մեխանիկական ազդեցության, խանգարել գոմաղբի և թռչնաղբի հավաքմանը կամ կերերի տեղափոխմանը և կենդանիների շարժին:
5. Անասնաբուծության, թռչնաբուծության և գազանաբուծության համար նախատեսված շենքերում և շինություններում, հատակների լվացման համար, արտադրական ջրամատակարարման ցանցի վրա պետք է նախատեսվեն ծորակներ՝ գործողության 30 մ շառավղի հաշվարկով և առնվազն 5 մ ցողման ճնշմամբ:
6. Հակահրդեհային տարողությունները (պահեստարաններ, ջրամբարներ) ջրով լցնելու համար շենքերի ներքին ջրամատակարարման խողովակների մուտքերի վրա, հրշեջ ճկափողերը միացնելու համար, անհրաժեշտ է ապահովել 50 մմ տրամագծով միացման գլխիկներ:
7. Անասնաբուծության, թռչնաբուծության և գազանաբուծության համար նախատեսված շենքերում և շինություններում արտադրական ջրամատակարարման համակարգի համար, որպես կանոն, պետք է օգտագործվեն խմելու ջրագծերի համար թույլատրված պլաստիկ խողովակներ, ինչպես նաև պողպատե բարակ պատերով, ոչ ցինկապատ խողովակներ:
8. Գյուղատնտեսական արտադրական համալիրի (ֆերմայի) ջրի ընդհանուր սպառումը հաշվառելու համար ջրմուղի մուտքային հանգույցում պետք է նախատեսվի ջրաչափի տեղադրում:
9. Արտադրական ջրամատակարարման համակարգի փականային սարքերի տեղադրումը պետք է նախատեսել՝

 1) շենքի ջրամատակարարման ցանցի մուտքում,

 2) մայրուղու ճյուղերի վրա,

 3) խմբային խմոցների առբերման, տեխնոլոգիական սարքավորումներին և կուրծը լվալու ցանցերին մոտեցող ջրատարներին:

1. Անասնաբուծության, թռչնաբուծության և գազանաբուծության համար նախատեսված շենքերի և շինությունների արտադրական ջրամատակարարման համակարգում, խողովակաշարերը դատարկելու համար, պետք է տեղադրվեն արտաթողման սարքեր:
2. Կենդանիների պահման սենքերը կարող են կոյուղացվել, ըստ անհրաժեշտության՝ հաստատված նախագծային ու տեխնոլոգիական լուծումների համաձայն:
3. Անասնաբուծության, թռչնաբուծության և գազանաբուծության համար նախատեսված շենքերի և շինությունների ներքին կոյուղու համակարգը պետք է նախատեսվի արտադրական գործընթացից գոյացող կեղտաջրերը հեռացնելու համար՝

 1) կենդանիների լվացումից, սենքերը մաքրելուց, կթի սրահները և հարթակները մաքրելուց, սարքավորումների (սպասք, սարքեր, կաթատարներ և այլն) լվացման արդյունքում առաջացած արտադրական կեղտաջրերը,

 2) թռչնանոցներում՝ խմոցների կեղտաջրերը,

 3) սանիտարական սարքերից առաջացած կենցաղային կեղտաջրերը և այլն:

1. Ճահճակուղբերի լողավազաններից կեղտաջրերը հեռացնելու համար պետք է նախատեսվի կոյուղու անկախ համակարգ:
2. Վանդակներում պահվող թռչունների համար միահարկ թռչնաբուծական շենքերում (հատակները լվանալիս, սարքավորումները լվանալիս և այլն) կարող է նախատեսվել բաց վաքերով արտադրական կեղտաջրերի հեռացում, եթե առկա է համապատասխան հիմնավորում՝ նախագծային և տեխնոլոգիական հատուկ լուծումների տեսքով: Վաքերի չափերը որոշվում են հաշվարկով՝ խորությունը առավելագույնը՝ 120 մմ, լայնությունը՝ առնվազն 100 մմ:
3. Թռչնաբուծության համար նախատեսված շենքերում և շինություններում տեղադրված խմոցների կեղտաջրերի մայրուղային արտաթողերը պետք է համալրված լինեն հատուկ տեխնոլոգիական լուծումներով, որոնք կբացառեն գարշահոտությունը և շրջակա միջավայրի աղտոտումը բմբուլից և փետուրից:
4. Կաթի ընդունման, տեղափոխման և վերամշակման, ինչպես նաև կաթնային սպասքի լվացման տեխնոլոգիական սարքավորումները պետք է միացվեն կոյուղու ցանցին՝ առնվազն 50 մմ շթի խզումով:
5. Կենդանիների պահման շենքերում և շինություններում գոմաղբը (թռչնաղբը)և դրանք պարունակող կեղտաջրերը հավաքելու և հեռացնելու սարքերը նախատեսվում են գարշահոտությունը և շրջակա միջավայրի աղտոտումը բացառելու, սանիտարահիգիենիկ նորմատիվ պահանջներն ապահովելու համար, սահմանվում են ըստ հաստատված նախագծային ու տեխնոլոգիական լուծումների:
6. Գոմաղբի (թռչնաղբի) հավաքման և շենքի տարածքից (սենքից) դուրս տեղափոխման համակարգը պետք է ապահովի կենդանիների պահման համար նախատեսված սենքերի, միջանցքների և ցանկապատերի մաքրությունը, ինչպես նաև՝ սպասարկման, վերանորոգման և սանիտարականխարգելիչ միջոցառումների ապահովման համար նվազ ծախսատար և տեխնոլոգիապես արդի ու մատչելի:
7. Գոմաղբի (թռչնաղբի) հեռացման առուների (ջրանցքների) կոնստրուկտիվ լուծումները՝ լայնությունը, խորությունը, ուղղահայացի նկատմամբ կողային պատերի թեքության անկյունը, գոմաղբի (թռչնաղբի) հեռացման տարբեր տեխնոլոգիական լուծումների դեպքում անհրաժեշտ են հաստատված նախագծային փաստաթղթեր: Գոմաղբի (թռչնաղբի) մշակման տեխնոլոգիական լուծումները դասկարգվում են որպես աէրոբ, կենսաբանական, անաէրոբ և այլն, որոնցից էլ կախված իրականացվում է գոմաղբի (թռչնաղբի) հավաքման եղանակի ընտրությունը, որոշվում տնտեսական արդյունավետությունն ու միջավայրի էկոլոգիական խնդիրների լուծումը:
8. Անասնաբուծության, թռչնաբուծության և գազանաբուծության համար նախատեսված շենքերի և շինությունների ծավալահատակագծային լուծումները պետք է իրականացվեն կենդանիների տեսակի, դրանց պահման, գլխաքանակի ու չափերի նկատմամբ սահմանվող բնութագրերի համաձայն:

**7. ՋԵՐՄԱՄԱՏԱԿԱՐԱՐՈՒՄ, ՋԵՌՈՒՑՈՒՄ, ՕԴԱՓՈԽՈՒԹՅՈՒՆ ԵՎ ՏԱՔ ՋՐԱՄԱՏԱԿԱՐԱՐՈՒՄ**

1. Անասնաբուծության, թռչնաբուծության և գազանաբուծության համար նախատեսված շենքերի և շինությունների ջեռուցման, օդափոխության, օդի լավորակման, հրդեհային անվտանգության համակարգերը պետք է նախատեսվեն ՀՀ քաղաքաշինության նախարարի 2004 թվականի օգոստոսի 4-ի N83-Ն հրամանով հաստատված ՀՀՇՆ IV-12.02.01-2004,  ՀՀ քաղաքաշինության նախարարի 2014 թվականի մարտի 17-ի N 78-Ն հրամանով հաստատված ՀՀՇՆ 21-01-2014 շինարարական նորմերի և ՀՀ տարածքային կառավարման և արտակարգ իրավիճակների նախարարի 2015 թվականի հունիսի 18-ի N 595-Ն հրամանով հաստատված հրդեհային անվտանգության կանոնների համաձայն:
2. Անասնաբուծության, թռչնաբուծության և գազանաբուծության համար նախատեսված շենքերի և շինությունների ջեռուցման համակարգերի ընտրության շրջանակներում նախապատվությունը պետք է տալ նոր տեխնոլոգիական և այլընտրանքային լուծումներին՝ օրինակ կենսագազի ստացման կաթսայատան օգտագործման հնարավորություններին՝ ծախսարդյունավետության սկզբունքից ելնելով:
3. Անասնաբուծության, թռչնաբուծության և գազանաբուծության համար նախատեսված արտադրական շենքերի և շինությունների (այդ թվում սենքերի, ներքին տարածքների) ջեռուցման և օդափոխման համակարգերը պետք է ապահովեն միկրոկլիմայի անհրաժեշտ հարաչափերը՝ ջերմաստիճանի, հարաբերական խոնավության, օդի շարժի արագության, օդի գազային կազմի, փոշու և բակտերիալ աղտոտվածության, օդափոխության հաճախականության համար սահմանված ցուցանիշները՝ համաձայն <Հայաստանի Հանրապետության բնակչության սանիտարահամաճարակային անվտանգության ապահովման մասին> ՀՀ օրենքի պահանջների, ՀՀ առողջապահության նախարարի 2005 թվականի սեպտեմբերի 16-ի N842-Ն հրամանով հաստատված ՍՆ N 2.2.4-001-05 սանիտարական նորմերի:
4. Անասնաբուծության և թռչնաբուծության համար նախատեսված շենքերն ու շինությունները պետք է համալրվեն օդափոխության համակարգերով: Նշված շենքերի ջեռուցման (հովացման) անհրաժեշտությունը, ինչպես նաև ջեռուցման (հովացման) և օդափոխման համակարգերը պետք է նախատեսվեն էներգախնայող և էներգաարդյունավետ և որոշվեն նախագծային հաշվարկով՝ դիտարկելով ՀՀ քաղաքաշինության կոմիտեի նախագահի 2022 թվականի դեկտեմբերի 22-ի N31-Ն հրամանով հաստատված ՀՀՇՆ 24-02-2022 շինարարական նորմերը, կախված՝

 1) ներքին և արտաքին օդի տրված հարաչափերից,

 2) կենդանիների և թռչունների կողմից ջերմության, խոնավության և գազի արտաթորվածքից (հաշվի առնելով կենդանիների աճի ընթացքում դրանց փոփոխությունները),

 3) աշխատող սարքավորումների և արևային ճառագայթման ջերմային էներգիայից, պատող կոնստրուկցիաների, ինչպես նաև՝ դրանց ճեղքերի (անկիպության) միջով օդի ներթափանցմամբ ջերմության կորստից և այլն:

1. Ըստ տեխնոլոգիական պահանջների, կենդանիների պահման սենքերում օդորակումը պետք է նախատեսվի՝ ըստ տեխնիկական առաջադրանքի և տեխնիկատնտեսական հիմնավորման:
2. Ջեռուցման և օդափոխության, տաք ջրամատակարարման և տեխնոլոգիական կարիքների համար անասնաբուծության և թռչնաբուծության շենքերի և շինությունների ջերմամատակարարումը պետք է նախատեսվի այլընտրանքային նոր տեխնոլոգիական լուծումների կիրառմամբ՝ վերականգնվող արևային էներգիայի օգտագործման սարքերի և լոկալ ջեռուցման համակարգերի նախատեսմամբ:
3. Որպես ջերմակիր պետք է ընդունվի 85°C տաք ջուրը: Հիմնավորման դեպքում, որպես ջերմակիր, թույլատրվում է օգտագործել գոլորշի, 100°C-ից ցածր ջերմությամբ տաք ջուր կամ այլ ջերմակիր:
4. Ջեռուցում և օդափոխություն նախագծելիս ներքին օդի նախագծային հարաչափերը պետք է սահմանվեն վարչական և կենցաղային սենքերում` ըստ ՀՀ քաղաքաշինության կոմիտեի նախագահի 2022թվականի հունիսի 29-ի N14-Ն հրամանով հաստատված ՀՀՇՆ 31-03.03-2022 և ՀՀ քաղաքաշինության նախարարի 2016 թվականի հունիսի 16-ի N 120-Ն հրամանով հաստատված ՀՀՇՆ 21-01-2014 շինարարական նորմերի:
5. Արտաքին օդի հաշվարկային հարաչափերը պետք է ընդունվեն ՀՀ քաղաքաշինության նախարարի 2004 թվականի օգոստոսի 4-ի N83-Ն հրամանով հաստատված ՀՀՇՆ IV-12.02.01-04 շինարարական նորմերի համաձայն՝ ջեռուցման, օդային և օդաջերմային պատվարների, ինչպես նաև օդորակման համակարգերի նախագծման միջոցով.

1) տարվա ցուրտ ժամանակահատվածի համար խոշոր եղջերավոր կենդանիների, խոզերի, կաթնամթերքի և մսատու այծերի, ուղտերի, ճագարների, ճահճակուղբերի և թռչունների համար շենքերի, որոնք նախատեսված են ամենացուրտ հնգօրյա միջին ջերմաստիճանի պարագայում (մինուս 10°C-ից ցածր) հատուկ տեխնոլոգիական լուծումների ու տեխնիկական միջոցների կիրառմամբ*,*

 2) տարվա տաք ժամանակահատվածի համար կարող են կիրառվել մեխանիկական մղումով օդափոխման համակարգեր՝ ըստ նախագծային լուծումների:

1. Ջեռուցման, օդափոխության և օդորակման համակարգեր նախագծելիս պետք է նախատեսել ջեռուցման և օդափոխման սարքավորումների շահագործման լավագույն ռեժիմ` ամբողջ տարվա ընթացքում, ընդ որում, արտաքին օդի ջերմաստիճանի 10°C և դրանից ցածր միջանկյալ արժեքների դեպքում օդի հարաբերական խոնավությունը պետք է լինի`

 1) ամենացուրտ հնգօրյա միջին ջերմաստիճան ունեցող համայնքներում` մինուս 15°C -ից բարձր` 85%.

 2) մինուս 15°C-ից մինուս 25°C` 80%.

 3) մինուս 25°C-ից ցածր` 75%:

1. Խոշոր եղջերավոր կենդանիների, խոզերի, ճահճակուղբերի, ճագարների և թռչունների պահման շենքերում բնական օդափոխություն նախագծելիս արտաքին օդի հաշվարկային ջերմաստիճանը պետք է ընդունվի` 5°C, ձիերի, այծերի և ոչխարների պահպանման շենքերում` 2°C:
2. Անասնաբուծության, գազանաբուծության և թռչնաբուծության համար նախատեսված շենքերի ջեռուցման և օդափոխության համակարգերի ջերմային հզորությունը որոշելիս անհրաժեշտ է հաշվի առնել այդ շենքերի համար ջերմության լրացուցիչ կորուստները` դրսից եկող կերերը տաքացնելու և ցամքարի ու թաց մակերեսների խոնավությունը գոլորշիացնելու համար և ջերմանջատումը՝ խորը ցամքարից:
3. Եթե կենդանիների, ճահճակուղբերի, ճագարների և թռչունների պահման սենքերում ջերմության կորուստները չեն փոխհատուցվում ջերմանջատմամբ, անհրաժեշտ է ապահովել օդային ջեռուցում` համակցված ներհոս օդափոխության հետ:
4. Խոշոր եղջերավոր կենդանիների ծնի բաժանմունքներում, խոճկորներով խոզամայրերի, մատղաշ ճագարների և թռչունների համար նախատեսված սենքերում (տարածքներում) կարող են կիրառվել ջեռուցման էներգախնայող համակարգեր՝ հաշվի առնելով նաև խոշոր եղջերավոր կենդանիների սեփական ջերմության/ջերմային որոշակի էներգիայի առկայությունը: Անասնաբուծության համար նախատեսված շենքերի և շինությունների ջեռուցումը կարող է նախատեսվել գոմաղբի անաէրոբ մշակման արդյունքում արտադրված կենսագազի, ինչպես նաև արևային էներգիայի, վերականգնվող էներգիայի աղբյուրների օգտագործմամբ:
5. Կաթնակեր գոճիների և մատղաշ կենդանիների, փոքր տարիքի թռչունների տաքացման համար անհրաժեշտ է նախատեսել տեղային ջեռուցման համակարգեր:
6. Կարող են նախատեսվել երկրորդային վառելիքաէներգետիկ պաշարների օգտագործման մակարդակի բարձրացման միջոցառումներ՝ տեխնոլոգիական ագրեգատներում ջերմության վերաօգտագործման առավելագույն կիրառման, ինչպես նաև՝ ջերմային պոմպերի միջոցով ցածր պոտենցիալով ջերմության օգտահանման համար: Արտանետվող օդի ջերմության օգտահանման վերաբերյալ առաջարկությունները տրվում են անասնաբուծության համար նախատեսված շենքերի և շինությունների միկրոկլիմայի ապահովման համակարգի հաշվարկման և նախագծման հիման վրա՝ հաշվի առնելով կլիմայի փոփոխության հետ հարմարվողականության միջոցառումների ապահովման պարտադիր պահանջները:
7. Ջեռուցման սարքերի մակերևույթի ջերմաստիճանը պետք է լինի`

 1) թռչունների հատակային պահվածքի սենքերում` ոչ ավելի 105°C,

 2) կենդանիների և թռչունների վանդակային պահվածքի սենքերում, ինչպես նաև այլ արտադրական սենքերում` մինչև 150°C:

1. Ջեռուցման և օդափոխման համակարգերի սարքերն ու խողովակաշարերը պետք է տեղադրվեն կենդանիների և թռչունների համար անհասանելի վայրերում կամ ունենան պաշտպանիչ ցանկապատեր, ընդ որում, բոլոր դեպքերում պետք է ապահովվի ջեռուցման սարքերի և խողովակաշարերի ախտահանման և մաքրման հնարավորություն:
2. Կենդանիների (այդ թվում՝ ճահճակուղբերի, ճագարների և թռչունների) պահման սենքերում օդափոխումը անհրաժեշտ է հիմնավորել հաշվարկով` ելնելով կենդանիների գտնվելու գոտում միկրոկլիմայի, փոշու և բակտերիական աղտոտվածության սահմանված հարաչափերի ապահովման պայմաններից, որոնք տրվում են տեխնոլոգիական նախագծման նորմերով:
3. Տեխնոլոգիական լուծումները կամ անասնաբուժասանիտարական պահանջները պարունակում են ցուցանիշներ մեկ գլխի կամ կենդանի քաշի միավորի համար արտաքին օդի մատակարարման նվազագույն ծավալների (որպես կանոն, ցուրտ եղանակային պայմաններում՝ ժամանակահատվածում) վերաբերյալ:
4. Խոշոր եղջերավոր կենդանիների վանդակավոր հատակների վրա պահման մասնավոր դեպքերում (գոմաղբ պահելու համար նկուղների օգտագործմամբ), պետք է նախատեսվի վանդակավոր հատակների տակ գտնվող գոմաղբի առուներից և գոմաղբ պահելու նկուղից օդաքաշում` տարվա ցուրտ եղանակային պայմաններում նվազագույն օդափոխանակման՝

 1) 30 %-ի չափով՝ առուներից,

 2) 50 %-ի չափով՝ նկուղներից։

1. Խոզերի և թռչունների պահման սենքերում օդաքաշումը պետք է ապահովվի ստորին գոտուց` ոչ պակաս նվազագույն օդափոխանակման 50%-ի չափով: Ընդ որում, վանդակավոր հատակների վրա խոզերի պահպանման սենքերում նշված ծավալի օդաքաշումը պետք է կազմակերպվի ենթահատակային առուներից, իսկ ոչխարանոցներում, տարվա անցումային շրջանում, օդաքաշումն (նվազագույն օդափոխանակման մինչև 50%) իրականացվում է ստորին գոտուց` լուսամուտատակի առանցքային օդափոխիչների օգնությամբ:
2. Անասնաբուծության և թռչնաբուծության սենքերում օդաբաշխման համակարգեր նախագծելիս անհրաժեշտ է իրականացնել օդային շիթերի տարածման հաշվարկ: Կենդանիների և թռչունների տեղակայման գոտու մուտքի մոտ օդային հոսքի հաշվարկվող հատույթում օդի ջերմաստիճանը չպետք է տարբերվի հաշվարկայինից ավելի քան 2°C-ով, իսկ օդի շարժման արագությունը պետք է ընդունվի կենդանիների և թռչունների պահման շենքերի և տարածքների տեխնոլոգիական լուծումների համաձայն:
3. Կենդանիների և թռչունների պահման սենքերում (մեկ սենքի սահմաններում) թույլատրվում է ապահովել օդի վերաշրջանառություն` համաձայն ՀՀ քաղաքաշինության նախարարի 2004 թվականի օգոստոսի 4-ի N83-Ն հրամանով հաստատված ՀՀՇՆ IV-12.02.01-2004 շինարարական նորմերի:
4. Անասնաբուծության և թռչնաբուծության համար նախատեսված շենքերի տաք ջրամատակարարումը պետք է նախատեսվի ՀՀ քաղաքաշինության նախարարի 2014 թվականի մարտի 17-ի N 80-Ն հրամանով հաստատված ՀՀՇՆ 40-01.01-2014 շինարարական նորմերի համաձայն, տաք ջրի ջերմաստիճանի և սպառման տեխնոլոգիական լուծումների համաձայն:
5. Գոմաղբի կարճաժամկետ կամ երկարաժամկետ պահման (կոնսերվացման) համար կարող են կառուցվել փակ և բաց տիպի շենքեր և շինություններ, ինչպես նաև հատուկ հորեր (պարզարաններ)՝ բետոնապատ կամ մեկուսացնող պլաստիկ (պոլիէթիլենի) շերտով պատված՝ ըստ հատատված նախագծային լուծումների: Գոմաղբի պահեստավորումը հորերում իրականացվում է 3 հիմնական մեթոդներով՝ փխրեցման, խտացման և փխրեցման-խտացման միջոցով: Գյուղական տնտեսություններում առավել օգտագործելի է փտեցրած թափոններից բաղադրված պարարտանյութի (компост), բաղադրյալ պարարտանյութի ստացման մեթոդը:Գյուղատնտեսական նշանակության հողերում գոմաղբի երկարաժամկետ պահման համար պարզարանների կառուցումը չի թույլատրվում:

**8. ԷԼԵԿՏՐԱՏԵԽՆԻԿԱԿԱՆ ՍԱՐՔԵՐ**

1. Էլեկտրական կայանքների նախագծման կանոնները սահմանված են ՀՍՏ ԳՕՍՏ Ռ 50571․1.7.705-2023 ստանդարտով:
2. Անասնաբուծության համար նախատեսված շենքերն ու շինությունները, որոնք տեղակայված են բարձր ամպրոպային ակտիվությամբ վայրերում, պետք է համալրվեն շանթապաշտպանության համալիր միջոցառումներով:
3. Անասնաբուծության, թռչնաբուծության և գազանաբուծության համար նախատեսված շենքերի և շինությունների էլեկտրամատակարարման համակարգերը և դրանց հուսալիությունը պետք է երաշխավորվեն էլեկտրամատակարարման ոլորտի մատակարար կազմակերպության կողմից և նախատեսվեն ըստ նախագծային լուծումների:
4. Կենդանիների էլեկտրական անվտանգության համար էլեկտրական պոտենցիալների հավասարեցումը տրված է ԳՕՍՏ Ռ 54392-2011 ստանդարտում:
5. Անասնաբուծության, թռչնաբուծության և գազանաբուծության համար նախատեսված շենքերի ու շինությունների ներքին էլեկտրասարքավորումները պետք է համապատասխանեն ՀՀ տարածքային կառավարման և արտակարգ իրավիճակների նախարարի 2015թվականի հունիսի 18-ի N 595-Ն հրամանով հաստատված հրդեհային անվտանգության կանոնների պահանջներին:
6. Անասնաբուծության, թռչնաբուծության և գազանաբուծության համար նախատեսված շենքերի հիմնական արտադրական հատվածների լուսավորությունը սահմանվում է ՀՀ քաղաքաշինության նախարարի 2004թվականի մարտի 3-ի N16-Ն հրամանով հաստատված ՀՀՇՆ IV-11.03.01-2004 շինարարական նորմերով: Լուսավորության մակարդակը կարող է վերահսկվել ավտոմատ սարքերի միջոցով՝ կախված բնական լուսավորության մակարդակից:

**9. ՇՐՋԱԿԱ ՄԻՋԱՎԱՅՐԻ ՊԱՀՊԱՆՈՒԹՅՈՒՆ**

1. Անասնաբուծության, թռչնաբուծության և գազանաբուծության համար նախատեսված շենքերի ու շինությունների, համալիրների գլխավոր հատակագծերը պետք է մշակվեն ՀՀ քաղաքաշինության կոմիտեի նախագահի 2022 թվականի հունիսի 14-ի N 11 հրամանով հաստատված և տեղայնացման ենթակա ՍՆԻՊ II-97-76 շինարարական նորմերին համապատասխան:
2. Հողատարածքը, որտեղ տեղակայվում են անասնաբուծության, թռչնաբուծության և գազանաբուծության շենքերն ու շինությունները, պետք է նախատեսվի մակերևութային և ստորերկրյա ջրաղբյուրներից՝ գետերից, ստորերկրյա ջրերից, մակերեսային տեղական հոսքի ջրերից, որոնք հավաքվում են բնական կամ արհեստական ջրամբարներում, չորացման համակարգի ցամաքուրդային (դրենաժային) ջրերից առնվազն 500մ հեռավորությամբ:
3. Անասնաբուծության, թռչնաբուծության և գազանաբուծության համար նախատեսված շենքերն ու շինությունները պետք է համալրված լինեն շրջակա միջավայրի և ստորերկրյա ջրերի աղտոտումը բացառող սարքերով և սարքավորումներով՝ գոմաղբից, թռչնաղբից առաջացող մակերևութային ջրերի և արտադրական կեղտաջրերի հեռացման և մաքրման տեխնոլոգիական միջոցներով՝ համաձայն ՀՀ քաղաքաշինության կոմիտեի նախագահի 2022 թվականի հուլիսի 8-ի N 16-Ն հրամանով հաստատված ՀՀՇՆ 40-01.03-2022 շինարարական նորմերի պահանջների:
4. Չկոյուղացված տարածքներում գործող օբյեկտներից (հյուրանոցային համալիրներ, հանրային սննդի կազմակերպություններ և այլն) կեղտաջրերի հեռացումը դեպի ջրավազաններ թույլատրվում է իրականացնել միայն կեղտաջրերի մաքրումից և վարակազերծումից հետո:
5. Կենդանական կաշվի (մորթու) մշակման համար նախատեսված շենքերն ու շինությունները (լվացման կայանք կամ ախտահանման հարթակ) պետք է տեղադրվեն այնպիսի վայրում, որը հարմար լինի ախտահանման լուծույթը պարզարան հեռացնելու համար:
6. Անասնաբուծության, թռչնաբուծության և գազանաբուծության համար նախատեսված շենքերի ու շինությունների համար անհրաժեշտ է իրականացնել այդ շենքերից ու շինություններից օդափոխության միջոցով հեռացվող աղտոտված օդի ցրման հաշվարկ:
7. Անասնաբուծության, թռչնաբուծության և գազանաբուծության համար նախատեսված շենքերից ու շինություններից փոշու և գազի թույլատրելի արտանետումները սահմանվում են հատուկ հաշվարկներով:
8. Գլխավոր հատակագծում անասնաբուծության, թռչնաբուծության և գազանաբուծության համար նախատեսված շենքերի ու շինությունների տեղակայման տարածքը պետք է նպաստավոր լինի միջանցիկ օդափոխության համար: Տարբեր հարկայնության շենքերով կառուցապատման պայմաններում առավել ցածր շենքերը պետք է տեղակայվեն քամիների գերակշռող ուղղության կողմից:
9. Անասնաբուծության, թռչնաբուծության և գազանաբուծության համար նախատեսված շենքերն ու շինությունները պետք է հիմնականում տեղակայվեն այնպես, որ քամիների գերակշիռ ուղղությունը բնակելի գոտու նկատմամբ լինի հակառակ: Միաժամանակ, սանիտարապաշտպան գոտու սահմանին արտանետվող աղտոտիչների խտությունը չպետք է գերազանցի բնակավայրերի մթնոլորտային օդի համար սահմանված թույլատրելի խտության սահմանային (ԹԽՍ-ի) արժեքները, որոնք գործում են (ամբողջ տարվա կտրվածքով) բնակելի տարածքների մթնոլորտային օդի համար:

**10. ՀԱԿԱՀՐԴԵՀԱՅԻՆ ՄԻՋՈՑԱՌՈՒՄՆԵՐ**

1. Անասնաբուծության, թռչնաբուծության և գազանաբուծության համար նախատեսված շենքերի ու շինությունների ծավալահատակագծային և կոնստրուկտիվ լուծումները պետք է համապատասխանեն ՀՀ քաղաքաշինության նախարարի 2014 թվականի մարտի 17-ի N 78-Ն հրամանով հաստատված ՀՀՇՆ 21-01-2014 շինարարական նորմերի և ՀՀ տարածքային կառավարման և արտակարգ իրավիճակների նախարարի 2015թվականի հունիսի 18-ի N 595-Ն հրամանով հաստատված հրդեհային անվտանգության կանոնների պահանջներին:
2. Անասնաբուծության, թռչնաբուծության և գազանաբուծության համար նախատեսված շենքերում ու շինություններում թույլատրվում են`

 1) հրակայունության II աստիճանի մեկ հարկանի շենքերում (առանց ձեղնահարկերի) փայտե կոնստրուկցիաներ, որոնք ունեն ՀՀ քաղաքաշինության նախարարի 2014 թվականի մարտի 17-ի N 78-Ն հրամանով հաստատված ՀՀՇՆ 21-01-2014 շինարարական նորմերին համապատասխան հրակայունության սահման և հրապաշտպանություն,

 2) հրակայունության III և IV աստիճանի միահարկ շենքերում՝ բոցավառումից չպաշտպանված ներքին փայտե կանգնակներ (սյուներ), ոչ պակաս 180×180 մմ հաշվարկային հատույթով կամ վերին կտրվածքում առնվազն 160 մմ տրամագծով,

 3) հրակայունության IV աստիճանի շենքերում` այրվող նյութերից պատրաստված ձեղնահարկի ծածկեր,

 4) հրակայունության ցանկացած աստիճանի շենքերում` այրվող նյութերից պատրաստված ճակտոններ և ձեղնահարկի ծածկերի ջերմամեկուսիչներ,

 5) ամառային ճամբարներում և արոտներում տեղակայված շենքերում` տեղական շինանյութերից պատրաստված տանիքներ (եղեգներ, ծղոտ և այլն):

1. Հրակայունության ցանկացած աստիճանի անասնաբուծության, թռչնաբուծության և գազանաբուծության համար կոպիտ կերեր (խոտ, ծղոտ) և այրվող ցամքար պահելու նպատակով ձեղնահարկով շենքեր ու շինություններ նախագծելիս, անհրաժեշտ է`

 1) չհրկիզվող նյութերից պատրաստված տանիք,

 2) ձեղնահարկի էլեկտրագծերի պաշտպանություն մեխանիկական վնասումից,

 3) ձեղնահարկի փայտե ծածկերի պաշտպանություն ձեղնահարկի տարածքից սպառնացող հրդեհից` 20 մմ հաստությամբ կավե ծածկույթով այրվող մեկուսիչի պատումով (կամ համարժեք հրապաշտպանություն) կամ չհրկիզվող մեկուսացման միջոցով,

 4) ձեղնահարկի ծածկում մտոցների տեղադրում (կեր և ցամքար մատակարարելու համար)` հրակայունության R(Ռ)45 սահմանաչափով II և III աստիճանի R(Ռ)45 շենքերում և R(Ռ)15 սահմանաչափով` IV աստիճանի հրակայունության շենքերում:

1. Անասնաբուծության, թռչնաբուծության և գազանաբուծության համար նախատեսված շենքերում և շինություններում ներկառուցված կամ դրանց կցակառուցված պայթունահրդեհավտանգ կամ հրդեհավտանգ արտադրությամբ առանձին սենքերը և կոպիտ կերերի պաշար պահելու համար նախատեսված սենքերը պետք է առանձնացվեն այլ սենքերից պատերով կամ միջնապատերով` ոչ պակաս R(Ռ)60 հրակայունության սահմանով և կրակի տարածման 40 սմ-ից ոչ ավելի սահմանով, և առաստաղներով` ոչ պակաս R(Ռ)45 հրակայունության սահմանով և կրակի տարածման ոչ ավելի, քան 25 սմ սահմանով և ելք ունենան դեպի դուրս:
2. Թույլատրվում է կոպիտ կերերի ընթացիկ պաշարների, գույքի և ցամքարի համար նախատեսված սենքերից կազմակերպել ելք՝ դեպի սենքի ներս: Նշված սենքերի պատերի (միջնապատերի) բացվածքների (դռներ, դարպասներ, տեխնոլոգիական բացվածքներ) լրացումները պետք է պատրաստված լինեն չհրկիզվող կամ դժվար այրվող նյութերից և սարքավորված լինեն ինքնափակվող սարքերով:
3. Անասնաբուծության, թռչնաբուծության և գազանաբուծության համար նախատեսված շենքերում և շինություններում մարդկանց տարհանման ուղիները պետք է ապահովվեն ՀՀ քաղաքաշինության նախարարի 2014 թվականի մարտի 17-ի N 78-Ն հրամանով հաստատված ՀՀՇՆ 21-01-2014 շինարարական նորմերի և ՀՀ տարածքային կառավարման և արտակարգ իրավիճակների նախարարի 2015թվականի հունիսի 18-ի N 595-Ն հրամանով հաստատված հրդեհային անվտանգության կանոնների համաձայն:
4. Մարդկանց տարհանելու համար թույլատրվում է երկփեղկ և շարժական դարպասներում սարքավորել շենքից դուրս գալու ուղղությամբ բացվող դռնակներ (առանց շեմերի կամ 0,1 մ-ից ոչ ավելի բարձրության շեմերով):
5. Անասնաբուծության, թռչնաբուծության և գազանաբուծության համար նախատեսված շենքերում և շինություններում կենդանիների ելքերը նախատեսվում են տեխնոլոգիական լուծումներով: Այդ ելքերը թույլատրվում է հաշվարկել որպես մարդկանց տարհանման ելքեր, եթե դրանք բավարարում են տարհանման ելքերի պահանջները:
6. Արտադրական նշանակության շենքերից և շինություններից ելքի (դռան) լայնությունը պետք է ընդունվի` տարհանվող կենդանիների (թռչունների) քանակի համաձայն: Տարհանված կենդանիների (թռչունների) քանակը ելքի լայնության 1 մ-ի համար սահմանվում է տեխնոլոգիական լուծումներով:
7. Բնական լուսավորման և օդափոխության համար անհրաժեշտ և տանիքածածկում նախատեսվող լուսային կամ լուսաաէրացիոն հատուկ բացվածքներ չունեցող սենքերից ծխահեռացումը պետք է ապահովվի հրդեհային անվտանգության կանոնների պահանջներին համապատասխան, ընդ որում, հրդեհի դեպքում օդաքաշ հորանների ավտոմատ բացման սարք չի պահանջվում:
8. Պայթունավտանգ սենքերում պետք է նախատեսել ավտոմատ ազդանշանային համակարգ, որը նախազգուշացնում է օդային միջավայրում գոլորշիների և փոշու պայթունավտանգ խտության ձևավորման մասին:
9. Անասնաբուծության, թռչնաբուծության և գազանաբուծության համար նախատեսված շենքերի և շինությունների հրակայունության աստիճանը, կոնստրուկտիվ հրդեհային վտանգի դասը, շենքերի բարձրությունը և հարկի մակերեսը, հակահրդեհային պատերի միջև առկա տարածքի հրակայունության աստիճանը և մակերեսը պետք է ընդունվեն ՀՀ քաղաքաշինության նախարարի 2014 թվականի մարտի 17-ի N 78-Ն հրամանով հաստատված ՀՀՇՆ 21-01-2014 շինարարական նորմերի համաձայն:

**11. ԻՆՔՆԱՋՐԱՏՈՒՆԵՐԻՑ ԿԵՆԴԱՆԻՆԵՐԻ ԽՄԵԼՈՒ ՋՐԻ ՍՊԱՌՄԱՆ ՀԱՇՎԱՐԿԸ**

1. Ինքնաջրատուներից կենդանիների խմելու ջրի Р, լ/վրկ, հաշվարկային սպառումը պետք է որոշվի հետևյալ բանաձևով՝

 Р = Рի П, (1) , որտեղ՝

1. Рի –ն կենդանիների խմելու ինտենսիվությունը, լ/վրկ, որն ընդունվում է ըստ աղյուսակ 1-ի,
2. П-ն՝ ցանցի հաշվարկային հատվածում միաժամանակ գործող ինքնաջրատուների քանակն է, որն ընդունվում է ըստ աղյուսակի 2-ի՝ կախված ցանցի այս հատվածում տեղադրված ինքնաջրատուների Пիք քանակից և դրանց գործողության B հավանականությունից, որը որոշվում է հետևյալ բանաձևով՝

 В = Pօր Кժ С / 86400 Рի (2), որտեղ՝

ա. Рօր-ը՝ մեկ կենդանու խմելու ջրի սպառումն է, լ/օր, որն ընդունվում է տեխնոլոգիական նախագծման նորմերի համաձայն,

բ. Кժ–ն՝ ժամային անհավասարաչափության գործակիցն է, որն ընդունվում է տեխնոլոգիական նախագծման նորմերի համաձայն,

գ. C-ն՝ ցանցի հաշվարկային հատվածում տեղադրված մեկ ինքնաջրատուին բաժին ընկնող կենդանիների քանակն է:

 աղյուսակ 1

|  |  |
| --- | --- |
| **Կենդանիների տեսակը և սեռատարիքային խումբը** | **Ինքնաջրատուներից կենդանիների խմելու ինտենսիվությունը, լ/վրկ**  |
| **1. Խոշոր եղջերավոր կենդանիներ**՝ |  |
| ա) կաթնատու և մսատու կովեր | 0,1 |
| բ) ցլեր և երինջներ | 0,07 |
| գ) մատղաշ անասուններ | 0,05 |
| **2. Խոզեր՝** |  |
| ա) ստնտու խոզամայրեր՝ ձագերով  | 0,04 |
| բ) հղի և ստերջ խոզամայրեր, արու խոզեր, բտվող խոզեր և համալրման մատղաշներ  | 0,03 |
| **3. Ձիեր, ուղտեր**  |  |
| ա) չափահաս | 0,1 |
| բ) մատղաշ | 0,05 |
| **4. Ոչխարներ, այծեր** |  |
| ա) չափահաս | 0,025 |
| բ) մատղաշ | 0,015 |
| **5. Գազաններ և ճագարներ** |  |
| ա) աղվեսներ և բևեռաղվեսներ | 0,005 |
| բ) ջրաքիսներ, ժանտաքիսներ, մշկամկներ, սամույրներ և ճագարներ  | 0,003 |

1. **ՑԱՆՑԻ ՀԱՇՎԱՐԿԱՅԻՆ ՀԱՏՎԱԾՈՒՄ ՄԻԱԺԱՄԱՆԱԿ ԳՈՐԾՈՂ ԻՆՔՆԱՋՐԱՏՈՒՆԵՐԻ ՔԱՆԱԿ**
2. Ցանցի հաշվարկային հատվածում միաժամանակ գործող ինքնաջրատուների քանակը սահմանվում է ըստ աղյուսակ 2-ի:

աղյուսակ 2

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ПիքВ** | **П** | **ПիքВ** | **П** | **ПիքВ** | **П** | **ПիքВ** | **П** | **ПիքВ** | **П** |
| 0,015 | 1 | 4,6 | 12 | 13,8 | 26 | 30,5 | 48 | 75 | 100 |
| 0,15 | 2 | 5,2 | 13 | 15,2 | 28 | 32,5 | 50 | 83 | 110 |
| 0,39 | 3 | 5,7 | 14 | 16,8 | 30 | 36,5 | 55 | 92 | 120 |
| 0,7 | 4 | 6,3 | 15 | 18,2 | 32 | 40,5 | 60 | 100 | 130 |
| 1,08 | 5 | 7 | 16 | 19,6 | 34 | 44,5 | 65 | 110 | 140 |
| 1,47 | 6 | 7,6 | 17 | 21 | 36 | 48,5 | 70 | 118 | 150 |
| 1,9 | 7 | 8,2 | 18 | 23 | 38 | 53 | 75 | 127 | 160 |
| 2,4 | 8 | 8,9 | 19 | 24,4 | 40 | 57 | 80 | 136 | 170 |
| 2,9 | 9 | 9,6 | 20 | 26 | 42 | 61 | 85 | 145 | 180 |
| 3,5 | 10 | 11 | 22 | 27,5 | 44 | 66 | 90 | 154 | 190 |
| 3,9 | 11 | 12,4 | 24 | 29 | 46 | 70 | 95 | 163 | 200 |

1. Հատուկ սարքերով ջրի սպառումը և դրանց միաժամանակյա աշխատանքի տոկոսն ընդունվում է ըստ աղյուսակ 3-ի:

աղյուսակ 3

|  |  |  |
| --- | --- | --- |
| **Սարքի անվանումը** | **Ջրի ծախսը, լ/վրկ**  | **Միաժամանակյա աշխատանքի %-ը** |
| 1. Հոսքավոր (ակոսավոր) խմոց թռչունների համար | 0,05 | 100 |
| 2. Ծորակ՝ ջրարբի տաշտերը և այլ տեսակի խմոցները (բացառությամբ ինքնաջրատուների) լցնելու համար | 0,3 | 100՝ մեկ ծորակի դեպքում, 50՝ երկու և ավելի ծորակների դեպքում |
| 3. Ծորակ՝ հատակի լվացման համար | 0,5 | Ըստ տեխնոլոգիական լուծումների  |
| 4. Ցանց՝ կրծի լվացման համար  | 0,07 | 100 |